M. Pado, poslanec: (2009-04-23):
Na úvod musím povedať, že deväť policajtov, ktorí sa zúčastnili na tomto týraní maloletých a mladistvých rómskych chlapcov, už bolo postavených mimo služby a sedem bolo prepustených. To však, dúfam, že nielen podľa mňa, ale verím, že aj podľa ministra vnútra by nemalo byť to posledné, čo sa v súvislosti s týmto prípadom udeje. Vážený pán minister vnútra, vy ste v jednom zo svojich vyjadrení povedali, že nadriadení majú nielen vydávať rozkazy, ale sa aj zaujímať o situáciu podriadených. Som presvedčený, pán minister, že toto vaše tvrdenie sa nevzťahuje len na nadriadených v postavení od šéfa obvodného oddelenia nižšie. Verím, že toto vyjadrenie platí aj pre vás a tiež pre najvyšších policajných funkcionárov. Po Polomke v roku 2006 ste od januára 2007 zaviedli psychotesty pre elitné jednotky každé tri roky plus podľa potreby detektor lži. V roku 2008 ste, pán minister, povedali, že problém je s kapacitným zabezpečením častejších psychotestov pre všetkých policajtov. A rok 2009 minister Kaliňák a jeho vyjadrenie: „Všetci policajti sa psychotestom podrobia každých päť rokov.“ Pán minister, teraz to už kapacitne pôjde? Pýtam sa, prečo to nešlo vlani. Prečo to nešlo predvlani? Aké kroky, pán minister, ste urobili na to, aby sa dnes podarili zabezpečiť pravidelné päťročné psychodiagnostické testy pre všetkých policajtov? Čo všetko treba, pán minister, aby ste urobili kroky, ktoré sú potrebné, na ktoré ste upozorňovali? Musí sa to vždy stať na základe takýchto škandalóznych prípadov, ako je terajšie týranie maloletých a mladistvých, prípad hrubého porušovania základných ľudských práv, prípad zneužitia právomoci verejného činiteľa? Ešte v roku 2006 26. 11. ste na adresu návrhu na zavedenie opakovaných psychotestov v kadencii maximálne 4 roky povedali nasledovné: „Ak je to návrh, ktorý situáciu zlepší, potom tento návrh prevezmeme.“ Pán minister, tento návrh v roku 2006 nebol dobrý? Bol zlý? Nemal za cieľ zlepšiť situáciu? Vy teraz viac ako dva roky od tohto termínu chcete zaviesť do života podobný návrh, pravda, kadencia sa zo 4 rokov vo vašom návrhu zvyšuje na 5 rokov. Mimochodom, pán minister, na výbore pre ľudské práva po tom, čo ste navrhli sprísnenie psychodiagnostických testov pre policajtov, aby sa neopakovali prípady ako týranie rómskych chlapcov v Košiciach, ste kritizovali poslancov Národnej rady za SDKÚ – DS, že neprišli na rokovanie výboru pre ľudské práva, ktorý to riešil. Napriek tomu, že poslanci za SDKÚ – DS nie sú členmi tohto výboru. Pán minister, možno by bolo vhodnejšie, keby ste svoju pozornosť nevenovali tomu, kde sú poslanci Národnej rady Slovenskej republiky za SDKÚ – DS a upriamili vašu pozornosť na to, čo sa deje v Policajnom zbore a na to, kto, kedy a akú zodpovednosť nesie za to, čo sa udeje v rezorte ministerstva vnútra a v Policajnom zbore Slovenskej republiky. Pán minister, pýtam sa vás, aké ste prijali rozhodnutia v personálnej oblasti po tom, čo sa udialo v Polomke, po totálne zbabranom prípade Hedvigy Malinovej, po zlyhaní v prípade kauzy Valko – Rehák, po škandále so zákrokom pani Bali Marzec, po neopodstatnených zásahoch v Nitre a v Trnave, po prípade Červenka,  prípade riaditeľa Policajného zboru v Žiline a teraz v Košiciach? Pán minister, všetko toto boli naozaj individuálne zlyhania? Aj ten posledný prípad, keď sa na ňom zúčastnilo 7 páchateľov? Aj toto posudzujete ako individuálne zlyhanie? Kedy sa to stane, pán minister, systémovou chybou? Až vtedy, keď sa v takýchto prípadoch objaví minimálne 50 príslušníkov Policajného zboru? A na to, aby niesol zodpovednosť prezident Policajného zboru, musí byť iniciátorom viceprezident? Kedy to bude systémové zlyhanie, pán minister? Moja posledná otázka, pán minister, znie: Kedy toho všetkého už bude dosť na to, aby ste vy a prezident Policajného zboru prevzali na seba ten diel zodpovednosti, ktorý vám prináleží. Ďakujem pekne za pozornosť a vám, pán minister, za odpoveď.